Vijećnica Ivona Milinović iz redova HDZ-a na današnjoj sjednici Gradskog vijeća Grada Rijeke u sklopu Aktualnog sata otvorila je temu o tridesetak riječkih ulica u Starom gradu koje će dobiti ploče s natpisima na talijanskom jeziku sa svojim povijesnim nazivima, kao i ploča s talijanskim imenom grada pri ulasku, stoga je upitala o troškovima tih ploča u sklopu projekta Europske prijestolnice kulture.

“Na pločama neće biti samo talijanski nazivi, već svi zapisani povijesni nazivi ulica te je netočno kako će na ulazu u grad biti ploča s natpisom „Rijeka – Fiume“, budući da bi to podrazumijevalo izmjenu trenutnog Zakona o naseljima”, rekao je Obersnel te je pojasnio kako će na ulasku u grad biti postavljene informativne ploče, a ne službenim pločama grada, koji će posjetitelje Rijeke na nekoliko jezika obavještavati da ulaze u Europsku prijestolnicu kulture. Gradonačelnik je kazao kako je projekt u tijeku te kako će o troškovima obavijestiti po dobitku te informacije.

Vijećnica Milinović kazala je kako nije konstatirala da će se ime grada mijenjati. Navodeći gradonačelnikove navode o nedostatku sredstava za povećavanje naknade za novorođenu djecu, vijećnica je kazala kako je Obersnel u neformalnom razgovoru sugerirao kako bi rečene ploče mogle koštati i oko milijun i pol kuna.

Bez ulaženja u povijesne konotacije talijanskih naziva, Milinović je kazala kako građani na taj način plaćaju i ulazak Liste za Rijeku u vladajuću koaliciju u Gradskom vijeću i odluke koje su donijete posredno tog ulaska.